Проект

**ЗАКОН**

**за изменение и допълнение на Закона за лова и опазване на дивеча** (обн., ДВ, бр. 78 от 2000 г.; изм. и доп., бр. 26 от 2001 г., бр. 77 и 79 от 2002 г., бр. 88 от 2005 г., бр. 82 и 108 от 2006 г., бр. 64 от 2007 г., бр. 43, 67, 69 и 91 от 2008 г., бр. 6, 80 и 92 от 2009 г., бр. 73 и 89 от 2010 г., бр. 8, 19, 39, и 77 от 2011 г., бр. 38, 60, 77 и 102 от 2012 г., бр. 15 и 62 от 2013 г., бр. 60 от 2015 г., бр. 14 от 2016 г., бр. 58 и 63 от 2017 г., бр. 17, 61 и 77 от 2018 г. и бр. 37 и 74 от 2019 г.)

**§ 1.** В чл. 36л се създава ал. 7:

 „(7) След извършена проверка по реда на чл. 36н, ал. 4, при която е установено, че лицето стопанисващо дивеча изпълнява добросъвестно договорните задължения, съответното държавно предприятие по чл. 163 от Закона за горите, може да намали гаранцията за изпълнение на договора за стопанисване и ползване на дивеча в дивечовъдния участък до размера на една годишна вноска.“

 **§ 2.** В чл. 37, ал. 1 се създава т. 7:

 „7. изпълняват мерките, определени със заповеди по чл. 54, ал. 5.“

 **§ 3.** В чл. 46 се създава ал. 6:

„(6) При усложнена епизоотична обстановка по смисъла на Закона за ветеринарномедицинската дейност, пораждаща необходимост от намаляване на популацията на дивата свиня, за планирането на ловните излети при групов лов на дива свиня, не се изискват 3 ловни излета за една дива свиня, планирана за отстрел, за един ловен сезон, а отстрелът се извършва до регулиране на числеността до степен, недопускаща или ограничаваща разпространението на болестта по животните.“

**§ 4.** В чл. 48, ал. 2, след думите „държавните ловни стопанства“ се добавя „и в дивечовъдните участъци, стопанисвани от държавните горски стопанства“.

**§ 5.** В чл. 54, ал. 5 се правят следните изменения и допълнения:

1. Точка 2 се изменя така:

 „2. разпорежда прилагането на санитарен отстрел на дивеч, включително и на индивиди, при които не се забелязват симптоми на болестта“.

2. Създават се т. 5-8:

„5. определя мерки за ограничаване и ликвидиране на болести по дивеча и за спазване на биосигурност по време на лов;

6. разрешава извършването на отстрел по т. 2 от служителите на Министерство на земеделието, храните и горите, Министерство на вътрешните работи, Министерство на отбраната и техните структури и държавните предприятия по чл. 163 от Закона за горите, във всички ловностопански райони, като разрешителните за ловуване се издават от директора на съответното държавно горско или ловно стопанство;

7. разрешава на лицата по т. 6 използването на методи и средства за ловуване, включени в забраните по чл. 65;

 8. определя стимули за лицата, стопанисващи дивеча, които са изпълнили заповедите по т. 2 и 5.“

**§ 6.** Създават се чл. 83р и чл. 83с:

„Чл. 83р. (1) Който наруши или не изпълни въведените със заповед на министъра на земеделието, храните и горите мерки по чл. 54, ал. 5, т. 5, освен ако деянието не съставлява престъпление, се наказва с глоба в размер от 100 до 1000 лв.

(2) Когато нарушението по ал. 1 е извършено от едноличен търговец или юридическо лице, се налага имуществена санкция в размер от 500 до 5000 лв.“

Чл. 83с. Лице, което възпрепятства изпълнението на мярката по чл. 54, ал. 5, т. 6, ако деянието не съставлява престъпление, се наказва с глоба или имуществена санкция в размер от 500 до 5000 лв.“

**§ 7.** Създава се чл. 95б и 95в:

“Чл. 95б. Който наруши разпоредба на този закон, извън случаите по чл. 83а – 95а, и на актовете по неговото прилагане, се наказва с глоба от 50 до 500 лв., съответно имуществена санкция от 100 до 1000 лв., ако не е предвидено по-тежко наказание.“

 Чл. 95в. (1) При неизпълнение на задълженията по чл. 37 от ловните сдружения, на които е предоставено стопанисването и ползването на дивеча по реда на чл. 36, ал. 3, директорът на държавното горско или ловно стопанство със заповед им забранява ползването на дивеча в съответния ловностопански район за срок до 1 година. Заповедта се издава по предложение на комисията по ловно стопанство или на управителния съвет на ловното сдружение по чл. 30.

(2) Забраната ал. 1 се налага със заповед по реда и при условията от същата алинея и при констатиран инцидент по време на ловен излет.

(3) Заповедите за прилагане на принудителна административна мярка по ал. 1 и 2 подлежат на незабавно изпълнение.

(4) Заповедите по ал. 1 и ал. 2 се съобщават и могат да се обжалват по реда на Административнопроцесуалния кодекс.

(5) Неизпълнението на задълженията по ал. 1 и ал. 2 за налагане на принудителна административна мярка е основание за прекратяване на договора за управление на директора на съответното държавно горско стопанство или държавно ловно стопанство.”

**§ 8.** В § 1 от Допълнителни разпоредби се създава т. 34:

„34. „Инцидент по време на ловен излет“ е произшествие, свързано с прострелване на ловец, довело до неговото нараняване или смъртен случай.

**§ 9.** В Приложение № 2 към чл. 9, ал. 1 „Списък на държавните ловни стопанства“ се създава т. 29:

„29. КРИЧИМ“

**Заключителна разпоредба**

**§ 10.** Законът влиза в сила от деня на обнародването му в „Държавен вестник“.

Законът е приет от 44-ото Народно събрание на ……………..…...... г. и е подпечатан с официалния печат на Народното събрание.